聽侍其雲叟琴
作者：李彭
朝代：宋

paragraphs: 君家建鄴城東頭，捲簾卧對長淮流。
除書謗書不到耳，空洞腹中無片愁。
白浪從高瓦棺閣，清夜無人響猿鶴。
琴聲時復一挑之，北斗横天月將落。
御風過我故山岑，一寫太古之清音。
當春風動爲凄緊，波底時聞龍一吟。
坐觀人琴成二妙，覺來形穢顔枯槁。
伯牙袖手意有餘，請公臨流一舒嘯。